CELEX: 32018R0147
Language: ro
Date: 2018-01-29 00:00:00
Title: Regulamentul (UE) 2018/147 al Consiliului din 29 ianuarie 2018 de modificare a Regulamentului (UE) nr. 1370/2013 în ceea ce privește limita cantitativă pentru achiziționarea de lapte praf degresat

31.1.2018   
            
            
               RO
            
            
               Jurnalul Oficial al Uniunii Europene
            
            
               L 26/6
            
         REGULAMENTUL (UE) 2018/147 AL CONSILIULUI
   din 29 ianuarie 2018
   de modificare a Regulamentului (UE) nr. 1370/2013 în ceea ce privește limita cantitativă pentru achiziționarea de lapte praf degresat
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 alineatul (3),
   având în vedere propunerea Comisiei Europene,
   întrucât:
   
               (1)
            
            
               La finalul lunii iulie 2017, s-a raportat că, în Uniune, stocurile de intervenție publică de lapte praf degresat se situau la 357 359 de tone. Un supliment de 22 710 tone a fost oferit pentru achiziționare la preț fix până la 30 septembrie 2017, când s-a încheiat perioada de intervenție.
            
         
               (2)
            
            
               Sectorul laptelui și al produselor lactate traversează o deconectare fără precedent între prețurile la grăsimi și prețurile la proteine, ca urmare a unei cereri de unt deosebit de mari.
            
         
               (3)
            
            
               Se prevede o creștere a livrărilor de lapte în Uniune în 2018, ceea ce va duce la o producție mai mare de unt și de lapte praf degresat.
            
         
               (4)
            
            
               Este probabil ca, în 2018, prețurile pentru laptele crud plătite producătorilor să rămână la un nivel la care creșterea animalelor de lapte să fie profitabilă datorită actualei cereri puternice de unt și de brânză, în pofida prețurilor relativ scăzute la proteina lactată.
            
         
               (5)
            
            
               Aceste elemente ale pieței creează o situație excepțională pentru anul 2018, care trebuie să fie luată în considerare în mod special în ceea ce privește modul de funcționare a mecanismului de intervenție publică pentru produsele lactate.
            
         
               (6)
            
            
               Articolul 3 din Regulamentul (UE) nr. 1370/2013 al Consiliului (1) stabilește o limită cantitativă pentru achiziționarea de lapte praf degresat la prețul fix menționat la articolul 2 din regulamentul respectiv. Odată ce această limită este atinsă, achiziționarea se face prin intermediul unei proceduri de licitație pentru a se stabili prețul maxim de achiziție.
            
         
               (7)
            
            
               Pentru a evita ca laptele praf degresat să fie achiziționat la preț fix într-o situație în care acest fapt nu ar fi în conformitate cu obiectivele dispozitivului de siguranță, toate intervențiile publice în cazul laptelui praf degresat ar trebui operate în cadrul unei proceduri de licitație. În acest sens, pentru anul 2018, limita cantitativă pentru achiziționarea de lapte praf degresat la preț fix ar trebui să fie stabilită la zero.
            
         
               (8)
            
            
               Prin urmare, Regulamentul (CE) nr. 1370/2013 ar trebui modificat în consecință.
            
         
               (9)
            
            
               Pentru a se asigura că măsura temporară prevăzută în prezentul regulament are un impact imediat asupra pieței și pentru a permite ca operatorii de pe piață să fie informați în timp util înainte de începutul următoarei campanii de intervenție, prezentul regulament ar trebui să intre în vigoare în ziua următoare datei publicării,
            
         ADOPTĂ PREZENTUL REGULAMENT:
   Articolul 1
   La articolul 3 alineatul (1) din Regulamentul (UE) nr. 1370/2013, se adaugă următorul paragraf:
   
      „Prin derogare de la primul paragraf, în anul 2018, limita cantitativă pentru achiziționarea de lapte praf degresat la preț fix este de 0 tone.”
   
   Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 29 ianuarie 2018.
      
         
            Pentru Consiliu
         
         
            Președintele
         
         R. PORODZANOV
      
   
   
      (1)  Regulamentul (UE) nr. 1370/2013 al Consiliului din 16 decembrie 2013 privind măsuri pentru stabilirea anumitor ajutoare și restituții în legătură cu organizarea comună a piețelor produselor agricole (JO L 346, 20.12.2013, p. 12).